ଗତ ବର୍ଷ ରମାଦେବୀ ବିଶ୍ବବିଦ୍ୟାଳୟରେ ମିସ୍ ଫ୍ରେଶର୍ ହୋଇଥିବା ଝରାଫୁଲ ନାୟକଙ୍କ ମୃତ୍ୟୁ ପଛରେ ସମ୍ଭାବ୍ୟ ପ୍ରେମ କୋଣକୁ ନେଇ ଚର୍ଚ୍ଚା ହେଉଛି । ତାଙ୍କ ଗାଁରେ ପାଣି ପାଇପ୍ କାମ କରୁଥିବା ରାକେଶ ସ୍ବାଇଁ ଓ ଝରାଫୁଲଙ୍କ ମଧ୍ୟରେ ସମ୍ପର୍କ ଥିବା କୁହାଯାଉଛି ।
ଭୁବନେଶ୍ୱର / ଯାଜପୁର / ବାରିପଦାଃ ରମାଦେବୀ ବିଶ୍ବବିଦ୍ୟାଳୟର (Ramadevi University) ଛାତ୍ରୀ ଝରାଫୁଲ ନାୟକଙ୍କ ମୃତ୍ୟର (Jharaphula Nayak death) ରହସ୍ୟ ଉନ୍ମୋଚନ କରିବା ପାଇଁ ପୋଲିସ ତତ୍ପରତା ଆରମ୍ଭ କରିଛି । CCTV ଫୁଟେଜରେ ଝରାଫୁଲଙ୍କ ଶବକୁ ଧରି ଏକ ସ୍କୁଟିରେ ଯାଉଥିବା ଦୁଇ ଜଣ ବ୍ୟକ୍ତିଙ୍କୁ ଯାଜପୁର ପୋଲିସ ଚିହ୍ନଟ କରିଥିବା ବେଳେ ସେମାନଙ୍କୁ ଧରିବା ପାଇଁ ଚାଲିଛି ତନାଘନା ।
ପୋଲିସର ତଦନ୍ତ ଜୋର୍ ଧରିଥିବା ବେଳେ ଝରାଫୁଲଙ୍କର ନିଜ ପରିବାର ଲୋକଙ୍କ ସହ ଶେଷ ଚାଟିଂ, ସନ୍ଦିଗ୍ଧ ଯୁବକ ରାକେଶ ସ୍ବାଇଁଙ୍କ ଭୂମିକା ଓ ଭୁବନେଶ୍ବରରେ ଝରାଫୁଲଙ୍କ ଲୋକାଲ ଗାର୍ଡି଼ଆନ ଥିବା ଚକ୍ରଧର ବେହେରାଙ୍କ ପ୍ରତିକ୍ରିୟା ଘଟଣାକୁ ଆହୁରି ରହସ୍ୟମୟ କରିଛି ।
ରମାଦେବୀ ବିଶ୍ବବିଦ୍ୟାଳୟରେ ଗତ ବର୍ଷ ମିସ୍ ଫ୍ରେଶର୍ ହୋଇଥିବା ଝରାଫୁଲଙ୍କ ମୃତ୍ୟୁ ପଛରେ ସମ୍ଭାବ୍ୟ ପ୍ରେମ ଆଙ୍ଗଲକୁ ନେଇ ମଧ୍ୟ ଚର୍ଚ୍ଚା ହେଉଛି । ଝରାଫୁଲଙ୍କ ଗାଁରେ ପାଣି ପାଇପ୍ କାମ କରୁଥିବା ରାକେଶ ସ୍ବାଇଁ ଓରଫ ନନ୍ଦୁ ଓ ଝରାଫୁଲଙ୍କ ମଧ୍ୟରେ ସମ୍ପର୍କ ଥିବା କୁହାଯାଉଛି । ତେଣୁ ରାକେଶଙ୍କ ଭୂମିକାକୁ ନେଇ ସନ୍ଦେହ ବଢ଼ିଛି ।
ଝରାଫୁଲଙ୍କ ମୃତ୍ୟୁକୁ ନେଇ ଭାଙ୍ଗିପଡ଼ିଛନ୍ତି ତାଙ୍କ ସହପାଠୀମାନେ । କ୍ୟାମ୍ପସ ବାହାରେ ଏହି ଘଟଣା ଘଟିଥିଲେ ବି ପୋଲିସର ତଦନ୍ତରେ ସହଯୋଗ କରିବାକୁ ବିଶ୍ୱବିଦ୍ୟାଳୟ ପ୍ରଶାସନ ପ୍ରସ୍ତୁତ ଅଛି ବୋଲି କହିଛନ୍ତି ରମାଦେବୀ ମହିଳା ବିଶ୍ବବିଦ୍ୟାଳୟର କୁଳପତି ଅପରାଜିତା ଚୌଧୁରୀ ।
"ଏହା ବଡ଼ ଦୁଃଖର ବିଷୟ ଯେ ଆମର ଜଣେ ଛାତ୍ରୀଙ୍କର ଏ ଭଳି ମୃତ୍ୟୁ ହୋଇଛି । ପୋଲିସ ଏହି ମାମଲାର ଉପଯୁକ୍ତ ତଦନ୍ତ କରି ସତ୍ୟ ବାହାର କରିବା ଜରୁରୀ । ମୁଁ ଆଶା ରଖିବି ଯେ ଯଦି ପୋଲିସ ଦ୍ୱାରା ଠିକ୍ ଠିକ୍ ଅନୁସନ୍ଧାନ ହୁଏ ତେବେ ତାକୁ ନ୍ୟାୟ ମିଳିବ । ଆମେ ପୋଲିସ ତଦନ୍ତରେ ସହଯୋଗ କରିବା ପାଇଁ ପ୍ରସ୍ତୁତ ଅଛୁ," କହିଛନ୍ତି ଚୌଧୁରୀ ।
ଏହା ଏକ ସମ୍ବେଦନଶୀଳ ଘଟଣା ହୋଇଥିବାରୁ ଦୋଷୀ ଯଥା ଶୀଘ୍ର ଦଣ୍ଡିତ ହେବା ଉଚିତ ବୋଲି କହିଛନ୍ତି ମହିଳା କମିଶନ ଅଧ୍ୟକ୍ଷା ମିନତୀ ବେହେରା । "ଝିଅଟିର ଆଶା ଅନେକ ଥିଲା । ଆଗକୁ ପାଠ ପଢ଼ିବ, ବଡ଼ ମଣିଷ ହେବ, ହେଲେ ତା' ସହିତ ଯାହା ଘଟିଛି ତାହା ନିଶ୍ଚିତ ଭାବରେ ବଡ଼ ଦୁଃଖର କଥା । ପୋଲିସ ମଧ୍ୟ ତଦନ୍ତ ଆରମ୍ଭ କରିଛି । ଆମେ ଯାଜପୁର ଏସ୍.ପି.ଙ୍କ ସହ ଏହି ଘଟଣା ବିଷୟରେ ଆଲୋଚନା କରିବୁ," କହିଛନ୍ତି ବେହେରା ।
ଝରାଫୁଲଙ୍କ ମୃତ ଦେହକୁ ଏକ ନାଲି ସ୍କୁଟିରେ ଆଣି ଯାଜପୁର ମୂଳାପାଳ ଛକରେ ଫିଙ୍ଗିଥିବା ଦୁଇ ଜଣ ଅଭିଯୁକ୍ତଙ୍କୁ ଚିହ୍ନଟ କରି ଗିରଫ କରାଯିବ ବୋଲି କହିଛନ୍ତି ଯାଜପୁର ଏସ୍.ଡି.ପି.ଓ. । ଏହି ଚାଞ୍ଚଲ୍ୟକର ଘଟଣାରେ ଏ ପର୍ଯ୍ୟନ୍ତ ଆଗେଇଥିବା ତଦନ୍ତ ବିଷୟରେ ଅଧିକ ସୂଚନା ଦେବାକୁ ମନା କରିଛି ପୋଲିସ । ଝରାଫୁଲଙ୍କ ମୋବାଇଲ୍ ଫୋନରୁ ଏହି ଘଟଣାରେ ସଂଲିପ୍ତ ଥିବା ଲୋକଙ୍କ ବିଷୟରେ ତଥ୍ୟ ମିଳିପାରେ ବୋଲି କହିଛନ୍ତି ତାଙ୍କ ବାପା ରମାକାନ୍ତ ନାୟକ ।
ଜାନୁଆରୀ ୨୪ ତାରିଖରୁ ୨୬ ତାରିଖ ଯାଏଁ ଝରାଫୁଲ ଭୁବନେଶ୍ବରରେ ତାଙ୍କ ଲୋକାଲ ଗାର୍ଡି଼ଆନ ଚକ୍ରଧର ବେହେରାଙ୍କ ଘରେ ରହିଥିବା ସେ ଗଣମାଧ୍ୟମକୁ କହିଛନ୍ତି । ତେଣୁ ୨୭ ତାରିଖ ସକାଳ ୯ଟା ପାଖାପାଖି ତାଙ୍କ ମୃତ ଦେହ ଫିଙ୍ଗାଯିବା ପଛରେ ଥିବା ରହସ୍ୟ ଭେଦ କରିବାକୁ ଚେଷ୍ଟା କରୁଛି ପୋଲିସ ।
